內閤錢公寵惠高麗扇以梅州大紙報之仍賦詩
作者：孔武仲
朝代：宋

paragraphs: 昨夜秋風來户庭，殘燈閃滅微凉生。
得公團扇未及用，挂向空堂神骨清。
但將遠趣醒耳目，不獨暑月排歊蒸。
慚當厚意無以報，前詩空說玖與瓊。
漆箱猶有南中紙，濶似棋枰净如水。
傳聞造之自梅州，蠻奴赤脚踏溪流。
銀波滲徹雲蟾髓，入軸萬杵光欲浮。
收藏終恐非吾物，寶劍銀鈎有時失。
不如包卷歸文房，錢公家世能文章。
五日京兆聊爾耳，歸步金鑾上玉堂。
玉堂不復知吏事，紫槖華簮奉天子。
鳳閣曾觀思湧泉，謫仙今振辭如綺。
不似冷官太苦辛，吟哦風月愁山鬼。